**Rønne Byforening.**

Beretning for året 2022.

Året 2022 var et relativt stille år i Rønne Byforening. Der var fuld fart på i 2021, da udviklingsplanen for Rønne inkl. Store Torv og Nørrekås, var de store samtaleemner. Dette gjaldt både kommunalbestyrelsens arbejde jf. den daglige avis og TVB og byforeningen, som deltog i mange møder. Vi var naturligvis ærgerlige over at både projekt Store Torv, projektet Dams Gård, og projekt Nørrekås, alle blev lagt i mølpose hen på efteråret. Begrundelsen fra Kommunalbestyrelsen var, at der ikke var penge til at gennemføre noget, men ligefrem et underskud på 65 mill. Det betød at projektmedarbejdere fik andre opgaver, nogle flyttede og sidst ikke uden betydning, kom der en helt ny kommunalbestyrelse fra 1. januar 2022, som skulle føre projekterne videre. Nye udvalg blev sammensat, og alle de nye ansigter skulle nu tage de ”gamle projekter” op af posen. Opgaven var umulig uden penge.

Vi har dog forstået, at der arbejdes videre (i det små) med Damsgård. Som vi har forstået det, skal der i 2023 indrettes rum og faciliteter til de unge. Rønne mangler erstatning for de ca. 700 personer, som dagligt kom ind til Rønne da Campus stadig lå i Søborgstræde. Lige om lidt i 2026 når museet flytter til Rø, vil Rønne også mangle turistbesøg på regnvejrsdage. Hvis nogen havde tænkt på affolkning af Rønne, burde museet aldrig være flyttet til Rø.

RB er af den opfattelse, at Dams Gård rummer muligheder for mange aktiviteter, som vil være til gavn for Rønne. Huset kan sammen med Musikhuzet og Rasch Pakhus blive et unikt samlingssted, som kan tiltrække både unge som gamle til kulturelle tilbud til bymidten.

Et spændende torv og huse med spændende tilbud, er en forudsætning for at fastholde og udvikle livet på Store Torv og fastholde Rønnes kulturhistorie med mange specialbutikker trods internettets store konkurrence netop på specialprodukter. Det er en forudsætning for, at der stadig kan være levende butikker i bymidten og omkring Store Torv. Flytning af biblioteket er helt lagt i mølpose og det er måske meget godt, da der er stor modstand fra både Rønne borgerne og folk udenfor Rønne pga. det gode p-forhold, som er ved det nuværende centralbibliotek. Byforeningen har ikke nogen sammentømret mening om bibliotekets flytning.

- RB vil overordnet støtte tiltag, som vil medføre en udvikling af Dams Gård til et Kulturtilbud til alle uanset alder.

- RB vil støtte en arkitektkonkurrence, som vil tydeliggøre, hvilke muligheder der er i Dams Gård med de bygninger, som allerede findes.

- RB er stadig betænkelig ved et større byggeri i haven ved Dams Gård. Det giver skygge og plads for udendørs koncerter begrænses.

- RB har tidligere udtrykt, at en omlægning til ”Torv på Tværs”, ikke bør gennemføres, hvis der ikke kommer et gadegennembrud bag Tinghuset. Dette synspunkt fastholdes. Jf. dagspressen, er projektet med gadegennembrud nu helt skrottet da en udenøs rådgiver her i det nye år ikke mener, at det er en god ide!

Rønne Byforening vil udtale sig om Helhedsplan for Nørrekås, når projektmaterialet bliver tilgængeligt. Dog er der nu pludselig opstået en mulighed for at få gang i udviklingen af Nørrekås. Træbådelauget har fået grønt lys til at flytte deres aktiviteter fra det tidligere bådebyggeri på Sydhavnen til den gamle busgarage på Nørrekås. Det kan blive et rigtigt fint projekt til gavn for mange både lokale og turister får noget spændende at kigge på. Kommunalbestyrelsen har lovet, at det bliver i samarbejde med de eksisterende brugere på Nørrekås. Jf. sidste Natur og Miljø dagsorden, havde forvaltningen foreslået at projektet bliver tildelt 500.000 kr til hjælp med flytning mm. Der var således 250.000 kr. til træbådlauget og 250.000 kr. til projektgennemførelse, bla. møde med brugerne og skitser, hvordan arealerne skal deles mellem skaterfolket, træbådelaugets både og halvtage, og sejlklubbens behov for pladser til vinteropbevaring af både, og grønne arealer til gæstende både. Alle pengene gives nu til træbådelauget og så må brugerne selv slås om arealerne? Spændende? Inden det bliver alt for spændende håber jeg, at der vil være en voksen til stede, som kan få klubberne til at forene kræfterne.

RB har arbejdet med: Vedligeholdelse af bymidten: Der er stadig brug for at vedligeholdelsesopgaven på gader/fortove, veje og skilte opprioriteres. Det er virkelig et problem, at de flotte belægninger fra Laksetorvet i nord gennem Store Torvegade og rundt torvet ikke vedligeholdes til Lille Torv. Der er blevet malet lygtestandere i gågaden, det har pyntet, men der mangler meget endnu. (Der kunne fint laves en konkurrencen, hvor borgerne kunne vinde 3 flasker god vin, Hvis de kan finde 10 skilte som står i lod, som da de blev sat.) I forbindelse med vedligeholdelsesopgaven i bymidten, deltog Byforeningen i et møde med driftsfolkene fra kommunen. Det viste sig, at kommunen åbenbart godt ved, at der mangler indsatser i bymidten, men det må være sådan, at vi ikke giver op med at påpege de ting som får Rønne i forfald. Arbejdet er ikke gjort med at udlevere skemaer over indsatsområder.

Vi har bidt mærke i at det gamle el-værk nu får fornyet chance til overlevelse i og med, at det bliver base for energiudviklingen på Bornholm. Dette er et fantastisk projekt, som vil komme Rønne til gode i mange år frem. Der er ansat en ny medarbejder i kommunen i forbindelse med projekt “Det gamle elværk,” og denne medarbejder kan så også afse tid til Bymidten, som vi har forstået det. Det bliver godt, når driftsfolket flytter nærmere på problemerne.

Kommunen forsøgte sig i foråret 22 med at involvere borgerne i fysisk arbejde med at plante blomster og rydde op på Store Torv. Der blev afholdt et borgermøde vedr. Bymidten primo maj. Der var enkelte ildsjæle, som deltog til gavn for Rønne. Først i juni var så den 2. arbejdsdag, som medførte at Bytingets Formand selv måtte stå for vanding af blomsterkummerne indtil 15. august, hvor vej og part tog over.

- Har Rønne Byforening nogen holdning til denne plan, med at sætte borgerne i sving? I bestyrelsen er vi enige om, at det er et godt initiativ, som ligger i tråd med, hvad borgere i andre af øens mindre byer har af sammenhold omkring deres bymidter. Det vil desuden vise fx fonde, at Rønne også har borgere, der er interesserede i deres by og vil gøre noget for den. Vi har i dette forår set, at en ny Borgerforening i Rønne har set dagens lys. RB ønsker den nye forening, Velkommen til arbejdet. Det er jo netop opgaver, som blomster og pynt Handelsstands-foreningen efterlyser hjælp til. Denne forening har også meldt ud at strandene i Rønnemangler noget pleje for at være mere tillokkende, det ser vi som et velkomment og positivt tiltag. Byforeningen har ingen mulighed for at stille medlemmer til rådighed for renholdelse og oprydning.

Det skal også nævnes, at der pludselig er kommet lidt mere liv i projektet vedr. bymidten. Bolig- og Planstyrelsen udlodder i 2023 en pose penge ca.130 millioner til et projekt, som de kalder “fri bymidte”. RB har udtrykt sig positivt om at kommunen søger disse midler, som skal fordeles mellem 10 byer i Danmark. Forvaltningen arbejder intenst på dette projekt, hvor ansøgning skal fremsendes til ministeriet i april.

**Affaldsindsamling:** I forbindelse med Christiansborgs krav om sortering af affald, havde vi i efteråret fokus på indsamlingen generelt, ligesom vi kiggede på de såkaldte miljøér. BOFA havde et fint fremstød med plancher rund i byen, for at oplyse om, hvordan miljø´er kommer til at se ud, og hvor man har planer om, de skal placeres. Vi blev godt nok overraskede og lidt målløse over nogle af de placeringer, man tænker på, eller foreslår, det vil vi kommentere, når næste udbud kommer. Vi standsede vores gennemgang af placeringer da kommunen kasserede tilbuddet fra de vindende HCS fra Sjælland pga. manglende opfyldelse af krav i udbudsmaterialet. Da kommunen åbenbart jf. dagspresse stadig holder fast i miljøér-ordningen, er der dog stadig flere problematiske placeringer. Det må være sådan, at alle miljøér som det mindste skal graves ned, at de optager et minimum af p-pladser i byen og at der ikke placeres store grå plastbeholdere på hovedstrøg og på Store Torv/ Lille Torv og Laksetorvet. Der bør også tages højde for, at de ikke placeres i solen, for at begrænse evt. lugtgener.

**Mols-linjen meldte ud i efteråret, at den nye færge som tænkes indsat i marts måned 2023,** har et større behov for opmarchbåse i land, da der kan medtages flere biler end på de nuværende færger. Som det ser ud nu, vil det betyde at vejstykket på Vesthavnsvej, fra Kystvejen frem til rundkørslen ved Bådehavnsvej omlægges, og tankstationen fjernes. Det giver en oplagt mulighed for, at ¨Velkomst Centrets forplads på denne måde kan blive indrettet med mere grønt og forhåbentlig flere grønne hække, som kan skygge for de kommende store arealer med asfalt. At flytte tankstationen er opgivet, den bliver nedlagt og det er således ikke længere mulighed for den service en tankstation giver på Rønne Havn. Det ser ud som om dette projekt vil dryppe lidt af på Nørrekåsområdet, som i rigtig mange år har været nedprioriteret. Det er noget af det værste, vi kan vise vores gæster som kommer med færgerne, det er det første indtryk de mødes med. Det gælder området omkring Det gamle busværksted” (remisen), og arealet mod vest til vinteropbevaring af både. Det håber vi bliver løst med de tiltag, som jeg tidligere nævnte i forbindelse med Træbådelaugets flytning.

En helt anden gren af RB´s arbejde ligger i at udtale sig om bygninger indenfor den bevarende lokalplans grænser, så disse huse fastholdes i den måde som de i sin tid blev bygget. RB tilstræber hvert år at præmiere årets hus i Rønne. Det er en rigtig god øvelse for bestyrelsen at finde nyrenoverede huse, hvor huset er ført tilbage som det oprindeligt blev bygget. Når man således går gennem byen med de kritiske briller, ses der rigtigt mange flotte huse. Man ser at borgerne er glade og stolte af deres huse. Det gælder både taget, tagrender, vinduerne og facademuren. Arbejdet med at finde årets hus starter først på efteråret, da er dem som ønsker nye vinduer og facaderenoveringer mange steder færdige med arbejderne hen over sommeren, og huset bliver klar til vinteren. Vi har som præmie fået genoptrykt den blå platte, som i sin tid (i 1960erne) blev produceret på Hjorts Keramik. Hus ejeren kan vælge at mure patten ind i murværket. Vores nu afdøde bestyrelsesmedlem Ebbe Birch, var meget vedholdende i projektet med at få produceret nye platter. Hans stædighed betød, at man efter nogle måneder, fandt den originale form på hylderne hos Hjorts. Vi har fået lavet 7 stk. nye platter, så der er til nogle år endnu. Årets hus kender I måske ikke alle jer, men så kan det anbefales, at kigge ned i Storegade 49, her er facade med vinduer, tagrender og tag sat flot i stand.

I perioden 2022 har vi sagt ja til at Den Gamle Redningsstation må nedrives. Bygningen ligger på kanten af beddingen, hvor man tidligere kunne få redningsbåden sat ud. I forbindelse med det store vindmølleprojekt på Rønne Havn, vil hele det gamle fiskerbåde-bassin blive fyldt op, ligesom man vil fremtidssikre kajanlægget ved at hæve hele arealet 1,5 m. I den proces vil både det gamle bådebyggeri og Redningsstationen komme til at ligge nede i et hul omgivet at 2 m hegn. I den situation har vi sagt ok for ophævning af fredningen og efterfølgende nedrivning af bygningen. Der er således nu 23 fredede bygninger i Rønne. På byforeningens hjemmeside vil man kunne finde en oversigt med beskrivelse over de fredede bygninger i Rønne.

Rønne Bys Bevaringsfond. Er et projekt, som vi i bestyrelsen har vakt til live igen.

Her kan man som Rønne-borger søge om tilskud til specifikke arbejder på bevaringsværdige bygninger. Der kan f.eks. søges tilskud til ny yderdør, men ikke til nye vinduer. Bevaringsfondens bestyrelse består at 5 personer: Et medlem udpeget af kommunen, formanden for byforeningen er normalt også formanden for Rønne Byforening. Der er udpeget en person fra museet, og de to øvrige medlemmer er udpeget af bestyrelsen. Der kan søges tilskud hele året, men der udbetales kun tilskud en gang om året i juni måned. Pengene kommer fra en kapital, som genererer ca. 13.000 kr. pr. år, og er således den sum, som kan udbetales med max 5000 kr. pr, ansøgte projekter.

Rønne byforening har 4 formål:

1. At styrke borgernes interesse og bevidsthed om, bevaring af Rønne bys æstetiske og kulturhistoriske særpræg, med hensyn til byrum, gadebillede og enkeltbygninger.
2. At påvirke myndigheder og borgere til at udvise størst muligt hensyn til Rønnes særpræg og byhistoriske kulturarv.
3. At deltage i og præge debatten om fremtidens byudvikling

1. Med særlig påskønnelse at præmiere bygningsrenovering, der understøtter bevarelse af Rønne Bymiljø

Jeg synes, at denne beretning om Rønne byforeningens arbejde i 2022 fylder disse formålsparagraffer ud på en god måde.

Vi vil helst arbejde med og ikke i mod. Vi siger tak til pressen for deres interesse for Rønne Byforening, ligesom vi siger tak til kommunen som spørger os om småt og stort, det er vi taknemmelige for.

Således berettet 20. marts 2023.

tj.